དགེ་བཤེས་སེར་སྨད་བློ་དགའ་ལགས་ཀྱིས་འདི་ག་ཨ་རིའི་རླུང་འཕྲིན་ཁང་ལ་བརྗོད་པ་ལྟར་ན།དང་ཐོག་ཁ་ཟས་ཀྱི་རིན་གོང་ནི་རྒྱ་སྒོར་བརྒྱ་ལྷག་ཡིན་པར་བཤད་ཡོད་ནའང་།ཟ་མ་ཟོས་རྗེས་རྒྱ་སྒོར་ཉིས་བརྒྱ་ལྷག་སྤྲོད་དགོས་ཞེས་བཤད་པར་བརྟེན།སློབ་གྲྭ་ཆེན་མོའི་སློབ་མ་དེ་དག་གིས་ཟས་རིན་གྱི་ཐད་ནས་འདི་ལྟར་དྲང་པོ་མི་བཤད་ཚེ་མགྲོན་ཁང་གི་ཁང་གླའི་སྟེང་དྲང་མོ་བྱེད་མི་ཡོང་ཞེས་བཤད་དེ་མགྲོན་ཁང་དེ་རུ་སྡོད་རྒྱུ་མིན་པའི་ཐག་བཅད་ནས་ཕྱི་ལ་ཐོན་པ་དང་།མགྲོན་ཁང་གི་བདག་པོའི་བུ་ཡིས་མོ་ཊ་བསྐོར་ནས་བུ་མོ་བཞི་བོ་གསོད་རྩིས་བྱས་ནའང་།གཅིག་ད་རུང་གསོན་པོར་ལྷག་ཡོད་ཟེར།དགེ་བཤེས་ལགས་ཀྱིས་ད་རུང་མགྲོན་ཁང་གི་བདག་པོ་དང་ས་གནས་ཉེན་རྟོག་མི་སྣ་ངན་འབྲེལ་སྒོས་གནས་ཚུལ་འགེབ་ཐབས་བྱས་པར་བརྟེན།འདས་པོའི་ནང་མི་དང་སློབ་གྲོགས་ཚོས་མུ་མཐུད་དུ་ཞུ་སྐུལ་བྱེད་བཞིན་ཡོད་ཟེར།།རྒྱ་ནག་གི་གཞུང་འབྲེལ་གསར་འགྱུར་བརྒྱུད་ལམ་ཁག་ཏུ་གནས་ཚུལ་བཀོད་པ་ལྟར་ན།སློབ་མ་དེ་དག་ནི་དཀར་མཛེས་ཁུལ་རོང་བྲག་རྫོང་གི་མི་ཡིན་པ་དང་།ཚེས་༢༥་ཉིན་གྱི་དགོང་མོའི་དུས་ཚོད་དགུ་དང་སྐར་མ་ཉི་ཤུའི་ཡས་མས་སུ་མོ་ཊ་གློ་བུར་དུ་ལམ་འགྲམ་ལ་ཕྱོགས་ཏེ་མི་གསུམ་བསད་ནས་གཅིག་ལ་རྨས་སྐྱོན་བཟོས་རྗེས་བྲོས་ཤིང་།ཕྱི་ཚེས་༢༦་ཉིན་གྱི་ཞོགས་པའི་དུས་ཚོད་གཅིག་དང་སྐར་མ་༤༥་ཙམ་ལ་ཁ་ལོ་བ་ཀྲང་ཁྲོ་ནི་ཉེན་རྟོག་མི་སྣར་མགོ་འཛུལ་དུ་ཡོང་བ་རེད་ཟེར།